Thomas Alphonsus O'Callaghan

**Thomas Alphonsus O’Callaghan** O.P. (født 9. mai 1839 i Cork i Irland i Storbritannia og Irland, død 14. juni 1916 i Cork) var en irsk katolsk biskop av Cork.
## Liv og virke
### Bakgrunn
Thomas O’Callaghan ble født i Sullivan's Quay i Cork, til Michael O'Callaghan og hans hustru Margaret Palmer, begge fra Cork. Han ble utdannet ved North Monastery CBS, O'Connor's school, Sunday's Well, og senere O'Sullivan's classical school, South Mall og ved St Mary's grammar school i Pope's Quay. 

### Dominikanerprest
O'Callaghan ble videre utdannet for prestetjeneste ved *Collegio Minerva* i Roma. Han tok doktorgrad i teologi og ble prest i dominikanerordenen i Viterbo i juli 1863 av byens erkebiskop, kardinal Gaetano Bedini. 

Da han kom tilbake til Irland, underviste han i filosofi i seks år ved Tallaght, samtidig som han underviste ordenens noviser der. Han var i Cork i 1870 da han fikk kopper, ble frisk i 1872, og ble prior for dominikanernes hus i Galway og i *St Catherine's* i Newry i 1874. 

Han ble kalt til Roma og ble novisemester og lektor ved  basilikaen *San Clemente* i Roma, og innehadde dette embedet fra 1870 til 1880. Han hadde sterke personlige og sjelesørgeriske forbindelser i romerske kretser gjennom sitt vennskap med kardinal Alessandro Barnabò, kardinalprefekt for Propaganda Fide, og var en tid personlig skriftefar for pave Pius IX. 

Fra februar til august 1880 var han igjen prior i Newry.

Han ble dominikanernes prior ved basilikaen *San Clemente* i Roma i 1881.

### Koadjutorbiskop av Cork
Den som var biskop William Delanys foretrukne til å etterfølge seg var Henry Neville, dekanen i Cork, men han var ikke velsett av erkebiskop Thomas Croke av Cashel, og O'Callaghan var den som ble valgt, den 15. juni 1884. Han ble ordinert den 29. juni 1884 i *San Clemente* til biskop som koadjutor til biskopen av Cork i 1884 av kardinal Giovanni Simeoni, prefekt for Kongregasjonen for troens utbredelse; medkonsekrerende var titulærerkebiskop Vincenzo Leone Sallua O.P. og titulærbiskop Tobias Kirby.

Biskop Delany ønsket ikke sin koajutor velkommen, og han ble henvist til å bo sammen med søstrene sine, Margaret og Hannah, på 34 South Mall, Cork, avhengig av dem for livsopphold.

### Biskop av Cork
Han ble biskop av Cork den 14. november 1886 og innført i embedet den 3. desember samme år. 

O'Callaghan utstedte et hyrdebrev i februar 1901 der han advarte mot farene ved sosialisme, som slik han så det var basert på «falsk filosofi» og «gale moralprinsipper». Under sin bispetid bygde han nye kirker og forbedret gamle, og utvidet katolske skoler. Han grunnla også St Angela's High School for jenter på St Patrick's Hill. 

Fra 1908 var han engasjert i å fremme saligkåringsbestrebelsene for Nellie Organ (1903–1908), et fromt og helgenaktig barn. 

Han døde i embedet den 14. juni 1916.

## Episkopalgenealogi
Hans episkopalgenealogi er:

* Kardinal Scipione Rebiba  (1504-1577) 
* Kardinal Giulio Antonio Santorio  (1532-1602) *bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale  (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Erkebiskop Enrico Enríquez (1701-1756) *1743
* Erkebiskop Manuel Quintano Bonifaz (1698-1774) *1749
* Kardinal Buenaventura Córdoba Espinosa de la Cerda (1724-1777) *1761
* Kardinal Giuseppe Maria Doria Pamphilj (1751-1816) *1785
* Pave Pius VIII (1761-1830) *1816
* Pave Pius IX (1792-1878) *1829
* Kardinal Alessandro Franchi (1819-1878) *1873
* Kardinal Giovanni Simeoni (1816-1892) *1875
* Biskop *Thomas (Alphonse) O'Callaghan*, O.P. (1839-1916) *1884

## Litteratur
*  Evelyn Bolster: *A history of the diocese of Cork: the episcopate of William Delaney* (1993)

## Referanser